**Concepția Învățămîntului la Distanță în Învățămîntul Superior**

**Cuprins**

[Abrevieri. 2](#_Toc405902930)

I. [Introducere 3](#_Toc405902931)

[II. Termeni-cheie 3](#_Toc405902932)

[III. Contextul actual în domeniul Învăţămîntului la Distanţă 4](#_Toc405902933)

[IV. Scopul şi obiectivele de bază ale Învăţămîntului la Distanţă 4](#_Toc405902934)

[V. Documentele de politici şi actele normative relevante 5](#_Toc405902935)

[VI. Caracteristicile de bază ale Învăţămîntului la Distanţă 5](#_Toc405902936)

[VII. Repere şi mecanisme de implementare a Învăţămîntului la Distanţă 6](#_Toc405902937)

[7.1. Elaborarea cadrului normativ-juridic 6](#_Toc405902938)

[7.2. Resursele informaţionale pentru Învăţămîntul la Distanţă 6](#_Toc405902939)

[7.3. Crearea cadrului organizatoric 6](#_Toc405902940)

[7.4. Asigurarea metodico-didactică a Învăţămîntului la Distanţă 7](#_Toc405902941)

[7.5. Asigurarea tehnico-materială a Învăţămîntului la Distanţă 8](#_Toc405902942)

[VIII. Etapele implementării Învăţămîntului la Distanţă 8](#_Toc405902943)

[IX. Finanţarea învăţămîntului la distanţă 9](#_Toc405902944)

X. Dispoziții finale……………………………………………………………………………….12

# Abrevieri

ID – Învățămînt la Distanță;

TIC – Tehnologia Informației și a Comunicațiilor;

RID – Resurse Informaţionale Digitale;

ANACIP – Agenţia Naţională de Asigurare a Calităţii în Învăţămîntul Profesional;

# I. Introducere

Tendinţa globală de transformare a conţinutului educaţional într-o formă electronică îl face disponibil oricui, oriunde şi oricînd. Potenţialul foarte mare al Învăţămîntului la Distanţă rezultă din faptul, că el nu impune constrîngeri de timp, spaţiu şi ritm de studiu. Învăţămîntul la Distanţă contribuie la sporirea eficienţei, a flexibilităţii şi accesului la instruire.

Concepţia Învăţămîntului la Distanţă în învățămîntul Superior (în continuare Concepţia) este elaborată în temeiul prevederilor Codului Educaţiei al Republicii Moldova, nr. 152 din 17.07.2014 şi determină scopul, obiectivele, caracteristicele de bază, direcţiile strategice, etapele şi stabileşte cadrul conceptual şi metodologic de dezvoltare a Învăţămîntului la Distanţă în învățămîntul superior în Republica Moldova în contextul integrării europene.

Prezenta Concepţie constituie baza elaborării şi dezvoltării cadrului legislativ-normativ şi a programelor educaţionale ale Învăţămîntului la Distanţă în învățămîntul superior.

# II. Termeni-cheie

*Învăţămînt la Distanţă* – formă instituţionalizată de învăţămînt, echivalentă cu învăţămîntul cu frecvenţă, învăţămîntul cu frecvenţă redusă, învăţămîntul la domiciliu, studiu individual, realizată preponderent în mediu virtual de învăţare cu ajutorul tehnologiilor de instruire la distanţă.

*Instruire la distanţă* – proces de interacţiune la distanţă a cadrului didactic cu studenții, a studenților între ei, care reflectă toate componentele inerente procesului de instruire (obiective, conţinut, metode, forme de organizare, mijloace de instruire).

*Învăţămînt mixt (blended learning) –* combinarea învăţămîntului la distanţă cu alte forme de învăţămînt.

*Tehnologie de instruire* – complex de forme, metode, procedee şi mijloace de instruire interconectate, orientat spre formarea cunoştinţelor, abilităţilor, competenţelor la un obiect de studiu.

*Tehnologie de Instruire la Distanţă* – tehnologie de instruire, realizată în cea mai mare parte cu ajutorul tehnologiei informaţiei şi a comunicaţiilor, prin interacţiunea indirectă, sincronă sau / şi asincronă dintre studenți şi cadrele didactice.

*Instruire sincronă la Distanţă* *–* instruire care se desfăşoară în mediu de învăţare virtual, cu participarea concomitentă a studenților şi cadrelor didactice.

*Instruire asincronă la Distanţă* *–* instruire care se desfăşoară în mediu de învăţare virtual, la care studenții şi cadrele didactice nu sînt conectaţi simultan.

*Mediul virtual* *de învăţare* – spaţiul, în care se realizează activităţi de predare / învăţare / evaluare, folosind o varietate de instrumente şi resurse informaţionale în contextul eforturilor de realizare a finalităţilor de studii.

*Resurse informaţionale digitale* – informaţia (textuală, grafică, multimedia), înscrisă pe un suport digital, pe care utilizatorul o poate încărca pe calculator pentru a o utiliza în scopuri educaţionale.

*Tutore –* cadru didactic, care ghidează studenții în procesul de predare / învăţare / evaluare pe parcursul programului de studii.

# III. Contextul actual în domeniul Învăţămîntului la Distanţă

În practica mondială are loc internaționalizarea învăţămîntului nu numai după conținut, dar și după metodica instruirii şi formele organizatorice. ID a devenit o parte inerentă a sistemului de învăţămînt: s-au elaborat standarde cu privire la managementul proceselor, materiale didactice, s-au creat *software* specializate şi alte materiale care facilitează formarea competenţelor.

În contextul creşterii aplicabilităţii ca urmare a convenienţei şi a flexibilităţii de care dă dovadă, Învăţămîntul la Distanţă devine o oportunitate.

ID permite persoanelor angajate în cîmpul muncii să depășească barierele ce țin de obligativitatea prezenței fizice la ore, de a întocmi și de a realiza trasee individuale de formare.

La etapa actuală de dezvoltare a Republicii Moldova ID se află într-o fază incipientă de dezvoltare. În scopul sporirii eficienţei şi calităţii serviciilor educaţionale este binevenită elaborarea unei noi strategii de dezvoltare a învăţămîntului bazat pe utilizarea tehnologiilor informaţionale noi, multimedia şi a internetului.

În Republica Moldova există premisele necesare pentru implementarea ID, inclusiv infrastructura informatică şi de comunicaţie. Multe instituţii de învăţămînt superior au o anumită experienţă în proiectarea şi realizarea ID, dispun de personal, care a beneficiat de o formare iniţială în domeniul învăţămîntului electronic şi posedă o infrastructură minimală pentru realizarea ID.

Totodată, implementarea și dezvoltarea ID în Republica Moldova este frînată de deficiențele cadrului normativ, motivația insuficientă a cadrelor didactice de a elabora cursuri electronice, numărul relativ mic de calculatoare şi alte dispozitive electronice, competențe digitale insuficiente.

# IV. Scopul şi obiectivele de bază ale Învăţămîntului la Distanţă

*Scopul* implementării ID în sistemul de învăţămînt superior al Republicii Moldova constă în diversificarea și dezvoltarea calitativă a serviciilor educaționale (integrarea posibilităților învățămîntului formal, informal și neformal), în baza utilizării TIC, în vederea creării condițiilor egale de acces la studii a diferitor categorii de persoane, prin flexibilitatea procesului de învăţămînt și sporirea eficienței acestuia.

*Obiectivele* implementării și dezvoltării ID:

* alinierea sistemului de învăţămînt superior din Republica Moldova la tendințele mondiale de dezvoltare a ID şi satisfacerea cererii în creștere la servicii educaționale calitative;
* sporirea eficienței procesului de studii;
* implementarea unor modalități noi de instruire prin integrarea/combinarea instruirii la distanță cu cele existente;
* asigurarea accesului la o instruire/formare calitativă, inclusiv prin crearea condițiilor adecvate pentru persoanele cu nevoi speciale;
* fundamentarea psihologică și pedagogică a metodologiei de utilizare a ID;
* dezvoltarea unor programe de studii flexibile, racordate la necesitățile educaționale ale studenților;
* facilitarea cooperării și schimbului academic;
* facilitarea procesului de formare continuă;
* formarea competențelor resurselor umane (administratorilor, creatorilor de cursuri electronice, a tutorilor) implicate în ID;
* instruirea utilizatorilor în vederea folosirii posibilităților ID;
* dezvoltarea mediului educațional național unic și utilizarea eficientă a posibilităților acestuia;
* elaborarea și dezvoltarea resurselor informaționale digitale pentru ID.

# V. Documentele de politici și actele normative relevante

− Codul Educaţiei al Republicii Moldova nr. 152 din 17.07.2014, (Monitorul Oficial nr. 319-324, publicat 24.10.2014);

− Legea nr. 142-XVI din 7 iulie 2005 privind aprobarea Nomenclatorului domeniilor de formare profesională şi al specialităţilor pentru pregătirea cadrelor în instituţiile de învăţămînt superior, ciclul I (Monitorul Oficial al Republicii Moldova, 2005, nr. 101, art. 476);

− Hotărîrea Guvernului Nr. 1455 din 24.12.2007 pentru aprobarea Regulamentului cu privire la organizarea studiilor superioare de masterat, ciclul II (Monitorul Oficial al Republicii Moldova, 2008, nr. 5-7, art. 25);

− Hotărîrea Guvernului nr. 1224 din 9 noiembrie 2004 cu privire la organizarea formarii profesionale continue (Monitorul Oficial al Republicii Moldova, 2004, nr. 208, art. 1424);

− Hotărîrea Guvernului nr. 944 din 14 noiembrie 2014 cu privire la aprobarea Strategiei de dezvoltare a educaţiei pentru anii 2014-2020 „Educaţia-2020” (Monitorul Oficial al Republicii Moldova, 2014, nr. 345-351, art. 1014);

− Hotărîrea Guvernului nr. 270 din 13 aprilie 2007 cu privire la aprobarea Concepţiei sistemului informațional educațional (Monitorul Oficial al Republicii Moldova, 2004, nr. 051, art. 383);

− Hotărîrea Guvernului nr. 808 din 07 octombrie 2014 cu privire la aprobarea Planul naţional de acțiuni pentru implementarea acordului de asociere Republica Moldova – UE pentru anii 2014-2016 (Monitorul Oficial al Republicii Moldova, 2014, nr. 297-309, art. 851);

− Hotărîrea Guvernului nr. 857 din 31.10.2013 cu privire la aprobarea Strategia naţională de dezvoltare a societății informaționale *Moldova Digitală 2020* (Monitorul Oficial al Republicii Moldova, 2013, nr. 252-257, art. 963).

# VI. Caracteristicile de bază ale Învăţămîntului la Distanţă

ID reprezintă o formă flexibilă de studiu, care se bazează pe autonomia relativă a studentului în a alege: locul în care să înveţe, modalitatea de prezentare a temelor de studiu cuprinse în disciplinele studiate, momentul în care învaţă, metoda de învăţare, forma de comunicare cu cadrele didactice şi cu colegii.

ID pune accentul pe calitatea activității de orientare și dirijare a procesului de învățare, prin oferirea unui feed-back operativ, asigurînd un învățămînt centrat pe cel ce învață. ID ca formă de învăţămînt pot organiza doar instituţiile acreditate la programa de formare profesională respectivă, la forma de studii cu frecvență.

În cadrul ID ponderea activităților de studiu individual prevalează asupra activităților de contact direct şi este stabilită de către instituția prestatoare de servicii educaționale în conformitate cu cadrul normativ. ID poate avea două aspecte:instruire sincronă la distanță și instruire asincronă la distanță.

Componente prioritare ale sistemului ID sînt: resurse informatice și factori de decizie specifici, sisteme de comunicare la distanță, sistem tutorial.

ID presupune dezvoltarea competențelor digitale atît la audienți cît și la cadre didactice.

# VII. Repere şi mecanisme de implementare a Învăţămîntului la Distanţă

## 7.1. Elaborarea cadrului normativ-juridic

Pentru asigurarea instruirii la distanţă este necesar de un suport normativ-juridic care va cuprinde următoarele domenii:

1. Elaborarea cadrului normativ-juridic privind organizarea şi desfăşurarea ID;
2. Dezvoltarea standardelor educaţionale ajustate la cerinţele specifice ale ID;
3. Elaborarea exigenţelor minime faţă de infrastructura instituţiilor de învăţămînt superior pentru organizarea învăţămîntului la distanţă;
4. Crearea bazei metodice privind elaborarea şi utilizarea resurselor informaţionale digitale;
5. Completarea Clasificatorului ocupaţiilor cu calificările specifice ID;
6. Elaborarea şi aprobarea Regulamentului de atestare a angajaţilor în domeniul ID;
7. Crearea unor mecanisme de motivare a cadrelor didactice, autorilor RID;
8. Elaborarea criteriilor de evaluare a programelor şi resurselor pentru ID în vederea îmbunătăţirii permanente a acestora;
9. Elaborarea recomandărilor pentru asigurarea managementului calităţii procesului ID.

## 7.2. Resursele informaționale pentru Învăţămîntul la Distanță

Resursele informaţionale digitale constituie una din principalele componente ale ID. Calitatea RID determină în mod esenţial eficienţa cursului electronic şi se asigură prin scenarizarea traseului educaţional.

RID reprezintă fişiere cu imagini, film, sunet, text, modele statice şi dinamice, obiecte ale realităţii virtuale şi a modelării interactive, materiale cartografice, grafică de afaceri şi alte materiale didactice, necesare pentru organizarea procesului de învăţămînt, în funcţie de finalităţile învăţării.

## 7.3. Crearea cadrului organizatoric

Implementarea şi organizarea ID presupune crearea unor subdiviziuni, organizate la nivel de instituţie care vor asigura atît managementul programelor de studii, cît şi a proceselor de predare – învăţare – evaluare.

Subdiviziunile ID se organizează şi funcţionează în baza unui regulament propriu, elaborat în baza regulamentului-cadru şi aprobat de factorii de decizie ai instituţiei de învățămînt superior.

Admiterea la programele ID se face în baza criteriilor generale de admitere. Criteriile specifice de admitere se stabilesc de factorii de decizie ai fiecărei instituţii de învățămînt superior.

Structura planurilor de învăţămînt pentru programele de studiu ID respectă întocmai structura planurilor de învăţămînt a programelor corespondente, organizate la forma de studii cu frecvență şi respectă regulile de transformare în activităţi specifice învăţămîntului la distanţă, conform rigorilor stabilite. În caz, dacă pentru un careva program de studii nu există referinţă, atunci planurile pentru programele ID parcurg procedura de validare stipulată în regulamentul-cadru.

În organizarea ID sînt implicaţi următorii parteneri: studenți, personalul didactic, subdiviziunea (Serviciul/Departamentul) la nivel de instituţie, iar în caz de necesitate, instituţia poate forma subdiviziuni/funcţii specifice de deservire a ID.

Personalul didactic este format din coordonatori de disciplină, cadre didactice care desfăşoară orele de contact direct şi tutorii. Coordonatorii de disciplină au rolul de a coordona studiul la disciplinele din planul de învăţămînt, elabora materialele de studiu, evalua rezultatele studenților. Cadrele didactice care desfăşoară orele de contact direct realizează activităţile aplicative obligatorii prevăzute în planurile de învăţămînt, îndrumă studenții pe parcursul disciplinei studiate şi participă la evaluarea rezultatelor studenților. Îndrumarea se realizează individualizat şi în grup, programate în orar, dar şi prin forumuri organizate pe diverse platforme acceptate la nivel de instituție. Tutorii sînt cadrele didactice care ghidează studenții pe tot parcursul programului de studiu. Subdiviziunea (Serviciul/Departamentul) ID stabileşte cîte un tutore-consilier pentru fiecare program de studiu.

Evaluarea finală a competenţelor studenților se realizează în sesiuni programate semestrial, desfăşurate în prezenţa coordonatorului de disciplină şi a tutorelui. Evaluarea curentă (pe parcursul semestrului) se poate face atît în aule, cît şi la distanţă, la discreţia coordonatorului de disciplină.

Subdiviziunea ID asigură accesul şi informarea adecvată a studenților înscrişi la programul de învăţămînt la distanţă, creează condiţii pentru comunicarea eficientă între participanţi, gestionează actele de studii, situaţiile academice în conformitate cu reglementările în vigoare, monitorizează formarea continuă a personalului în domeniul tehnologiilor de instruire la distanţă, menţine în stare funcţională baza tehnico-materială.

Distribuirea responsabilităţilor între subdiviziunea ID şi alte subdiviziuni implicate în procesul didactic va fi reglementată prin acte procedurale interne ale instituţiei organizatoare.

Absolvenţilor, care au parcurs programul de ID şi au acumulat integral numărul de credite prevăzut în planul de studii le sînt eliberate diplome/certificate de studii.

## 7.4. Asigurarea metodico-didactică a Învăţămîntului la Distanţă

Implementarea ID necesită elaborarea unor materiale metodico-didactice, care diferă esenţial de manualele tradiţionale. Astfel, pentru ID se vor folosi ghiduri, curricula disciplinelor, cursuri interactive multimedia, cursuri electronice, sisteme automatizate de testare ş.a. materiale specifice, care pot fi difuzate atît pe purtători electronici de informatei, cît şi prin intermediul rețelelor Intra – şi Internet.

Ghidul studentului reprezintă un suport informativ cu privire la particularitățile activităților în cadrul ID, inclusiv activitatea didactică, calendarul academic şi alte informații necesare.

Curriculumul pe discipline este un document, care ghidează proiectarea didactică axată pe un ansamblu de acţiuni: definirea finalităţilor educaţionale (obiective, competenţe), stabilirea conţinutului materiei de studiu, a strategiilor de predare – învăţare – evaluare.

Materialele metodico-didactice vor fi concepute şi elaborate în corespundere cu curriculumul disciplinelor, ţinînd cont de particularităţile ID. Criteriile pentru elaborarea materialelor metodico-didactice se vor elabora de către Subdiviziunea ID şi se vor aproba în modul stabilit de instituţia prestatoare de servicii educaţionale. Conţinuturile materialelor didactice vor fi divizate în module/unităţi de învăţare, cu specificarea timpului recomandat pentru însuşirea fiecărei unităţi de învăţare şi sugestii vizînd învăţarea graduală şi structurată. Materialele didactice trebuie să fie accesibile pe diferite periferice (calculator, tabletă, smartphon, etc.), dar şi prin utilizarea diverselor aplicaţii acceptate de instituția de învățămînt superior.

Alegerea tehnologiilor informatice pentru publicarea materialelor didactice se va face în funcţie de nivelul de dotare, de posibilităţile de acces ale studenților, dar în nici un caz nu va exclude posibilitatea de editare pe suport hîrtie.

Pentru disciplinele care solicită suplimentar consultarea unor titluri de referinţă – manuale, tratate, documente, etc. – instituţia organizatoare va asigura studenților condiţii de documentare în bibliotecile proprii sau în cele cu care sînt în parteneriat.

## 7.5. Asigurarea tehnico-materială a Învăţămîntului la Distanţă

Învăţămîntului la distanţă trebuie să aibă o bază tehnico-materială modernă şi eficientă.

Baza tehnico-materiala a sistemului ID la nivel de instituţie se constituie din următoarele componente:

* Subdiviziuni didactice, laboratoare, ateliere, clinici, centre de simulare, centre de cercetare, centre de instruire, centre de consultanță şi alte structuri necesare asigurării ID;
* Mijloace tehnico-materiale: echipament audio/video, tehnică de calcul, terenuri, echipamente şi altele prevăzute pentru crearea RID;
* Software specializate necesare pentru desfăşurarea ID;
* Echipamente de găzduire/depozitare a RID (biblioteci electronice, repozitorii, servere, clustere de servere, centre de cloud computing);
* Mijloace de comunicare moderne pentru acces la cursurile electronice (reţele de calcul, clase de calculatoare, inclusiv prin acces Wi-Fi în campusul instituţiilor de învăţămînt superior (IntraNet), calculatoare şi alte dispozitive mobile (iPad, SmartPhone).

Dezvoltarea bazei tehnico-materiale va fi asigurată din contul mijloacelor bugetare şi al mijloacelor instituţiilor de învăţămînt. Pentru instituţiile publice, statul va contribui la dezvoltarea bazei tehnico-materiale a sistemului ID şi la utilarea instituţiilor de învăţămînt superior cu echipamentul necesar la nivelul standardelor naţionale, elaborate de Ministerul Educaţiei.

# VIII. Etapele implementării Învăţămîntului la Distanţă

Implementarea ID în învățămîntul superior în Republica Moldova necesită realizarea unui şir de acțiuni de către Ministerul Educației şi instituțiile de învățămînt superior. Aceste acțiuni pot fi grupate în următoarele etape de implementare:

**A**. **Elaborarea actelor normativ-reglatorii care vor permite implementarea ID de către instituţiile prestatoare de servicii educaţionale.**

*Atribuţii:*

***Ministerul Educaţiei* va aproba:**

1. Strategia de Implementare a ID;
2. Regulamentul-cadru privind organizarea şi funcţionarea ID;
3. Regulamentul-cadru privind normarea activităţilor didactice la forma ID;
4. Planuri de învățămînt pentru forma ID prezentate de instituţii.

***ANACIP va elabora:***

1. Standarde minime de calitate pentru autorizarea instituţiilor şi programelor ID;
2. Metodologia de evaluare şi acreditare a instituţiilor ofertante şi programelor ID, în conformitate cu standardele europene în domeniu, şi o va face publică.

***Instituţiile de învăţămînt superior vor:***

1. Elabora şi aproba Regulamentul propriu privind organizarea şi funcţionarea ID;
2. Elabora planuri de învăţămînt pentru forma ID;
3. Elabora şi aproba alte acte reglatorii caracteristice ID.

**B**. **Asigurarea şi iniţierea ID conform standardelor.**

*Atribuţii*

***Ministerul Educaţiei va:***

Asigura sub aspect informatic Repozitoriul unic (naţional) al RID;

Contribui, după caz, la achiziţionarea şi distribuirea utilajelor şi software necesare pentru asigurarea ID.

***ANACIP va:***

Autoriza provizoriu programele ID;

Autoriza provizoriu instituţiile în vederea desfăşurării ID.

***Instituțiile de învăţămînt superior vor:***

1. Asigura baza tehnico-materială necesară ID;
2. Instrui personalul necesar desfășurării eficiente a procesului didactic;
3. Asigura sub aspect metodico-didactic procesul de instruire;
4. Asigura cu resurse informaționale digitale procesul de instruire.

**C. Acreditare**

ANACIP va evalua instituțiile/programele de formare profesională în baza rapoartelor de autoevaluare, elaborate de instituțiile ofertante ID, în urma căreia Ministerul Educaţiei va aproba decizia de acreditare.

# IX. Finanțarea învăţămîntului la distanță

Fondurile aferente programelor de studiu ID se constituie din următoarele surse:

* taxe de studii percepute în condițiile legii;
* surse bugetare prevăzute pentru învăţămîntul la distanță;
* surse bugetare din fondul de șomaj, în condițiile legii;
* surse financiare alocate de agenți economici şi destinate învăţămîntului la distanță în conformitate cu prevederile legislației în vigoare;
* mijloace provenite din proiecte internaționale;
* alte surse de venituri, în condițiile legii.

Resursele financiare din taxele de studii la forma ID se utilizează integral de către instituţia de învăţămînt în conformitate cu Codul Educației şi alte acte normative în vigoare.

Condițiile și cuantumul taxelor de studii, precum şi orice alte taxe speciale sînt stabilite anual prin hotărîrea organului de decizie al instituției de învăţămînt superior.

Subdiviziunea ID pot primi donaţii, sponsorizări în vederea desfășurării activității didactice şi a dezvoltării bazei materiale.

Participanții la programele cu forme de ID pot face donații sau sponsorizări numai după absolvire.

Remunerarea cadrelor didactice se face în baza statelor de funcții aprobate de organul de decizie al instituției de învăţămînt, cu respectarea normativelor în vigoare.

Veniturile realizate din activitățile ID sînt utilizate conform hotărîrii organului de decizie al instituției de învăţămînt superior şi asigură retribuirea cadrelor didactice, asigurarea materialelor care sînt puse la dispoziția studenților, materialele necesare derulării procesului didactic precum şi altor cheltuieli specifice ID.

**X. Dispoziții finale**

ID are un impact pozitiv asupra studenților, oferindu-le o formă de învăţămînt flexibilă care răspunde direct la necesitățile de învăţare şi posibilității de încadrare în cîmpul muncii a acestora. Efectul benefic asupra economiei derivă din faptul că ID permite asigurarea pieței muncii cu specialiști calificați în funcție de cerințele societății în schimbare. Implementarea ID promovează învățarea pe tot parcursul vieții, fiind totodată un promotor al societății informaționale bazate pe cunoaștere, facilitînd internaționalizarea şi globalizarea învăţămîntului.

Prezenta Concepţie este aprobată la ........ 2015.